Europas ledere mødes i dag til topmøde i Bruxelles for at drøfte, hvordan en lang række topposter i EU skal fordeles.

Og når de 28 regeringsledere i aften sætter sig til bords ved en uformel middag, så ved statsminister Lars Løkke Rasmussen (V) godt, hvem han vil anbefale, når snakken falder på kandidater til den øverste post af dem alle, posten som formand i Europa-kommissionen - nemlig de Radikales EU-kommissær, Margrethe Vestager.

Den tidligere radikale formand har allerede selv ytret, at hun gerne sætter sig i formandsstolen - og det får hun altså i aften den danske statsministers opbakning til.

- Jeg er jo Venstre-formand, og det vil glæde mig utroligt meget, hvis det var en fra min europæiske familie, der røg helt til tops. I forhold til stillingen som formand for kommissionen er Margrethe Vestager da det stærkeste bud, den liberale familie har, siger Lars Løkke Rasmussen med henvisning til, at Venstre og De Radikale sidder i samme europæiske gruppe i EU-Parlamentet - Alliancen for Demokrater og Liberale i Europa (Alde).

Det laver formanden for EU-kommissionen Formanden er udpeget af EU-landenes stats- og regeringschefer og godkendes herefter af Europa-Parlamentet. Formandens rolle er at vejlede kommissionen politisk. Desuden indkalder og leder formanden af kommissionen møder i kommissærkollegiet. Det er også EU-kommissionens formand, der deltager i G7-møder og bidrager til vigtige forhandlinger i både Europa-Parlamentet og mellem regeringer i Rådet for Den Europæiske Union. Kilde: www.europa.eu

Det danske valg kan få afgørende betydning

Lars Løkke Rasmussen har dog ikke nogen forventning om, at der kommer en afklaring allerede i aften. I Danmark er det nemlig traditionen, at det er den siddende statsminister, der afgør, hvem landet støtter som kandidat til topposten i EU.

Da de kommende EU-topposter først endeligt fordeles den 20. juni, kan resultatet af folketingsvalget den 5. juni få afgørende betydning for, hvem der får Danmarks "stemme".

- Folketingsvalget kan jo falde ud på den måde, at det faktisk ikke er mig, der skal afgøre den sag, men Mette Frederiksen, siger han.

Og den socialdemokratiske formand er ikke nødvendigvis enig med Lars Løkke Rasmussen i, at det bør være Margrethe Vestager, der får den magtfulde post.

Vestager sidder nemlig i en anden europæisk gruppe end Socialdemokratiet, der hører til Det Progressive Forbund af Socialdemokrater (S&D).

Statsminister Lars Løkke Rasmussen har dog allerede haft fat i Mette Frederiksen til en snak om, hvem Danmark vil anbefale til formandsposten.

Ifølge Jyllands-Posten bekræfter Socialdemokratiet, at de to har drøftet sagen, og statsministeren udtaler da også til avisen, at han er i tæt dialog med Mette Frederiksen.